text: Slagteriarbejdere strejker på tredje dag
  01 juni 2016 kl. 17.18
  Medarbejderne er bl.a. utilfredse med ny akkord.
  Strejken på Danish Crown slagteriet i Horsens fortsatte hele onsdagen.
  Aftenholdet mødte kl. 14.30 og besluttede at fortsætte arbejdsnedlæggelsen, som bl.a. drejer sig om utilfredshed med en ny akkord samt dårlig behandling af nogle medarbejdere. Derefter forlod de slagteriet.
  Der er tale om en overenskomststridig arbejdsnedlæggelse. Den begyndte fredag og brød ud i fuldt omfang mandag.
  Pressechef Jens Hansen siger til TV SYD:
  - Vi håber fortsat på en fornuftig dialog og på en snarlig afklaring på en situation, som bliver mere og mere uholdbar.
  